cid:image001.png@01CF816B.942C03B0 

**OBČINA GORENJA VAS - POLJANE**  
Poljanska cesta  87,  4224  Gorenja vas  
tel. 04/51-83-100, fax. 04/51-83-101

Ljubljana, Gorenja vas, 15. junij 2014

***Poljanska dolina, dežela po Blegošem***

**je navdušila Ljubljano**

Z veseljem sporočamo, da smo se Poljanci včeraj več kot uspešno predstavili v prestolnici z našo novo blagovno znamko ***Poljanska dolina, dežela pod Blegošem.***

Nastala je z namenom, da pokaže vse, kar **pridelamo, predelamo, naredimo in smo** v Poljanski dolini. V prestolnici smo obiskovalce Pogačarjevega trga navdušili s ponudbo doživetij, dogodkov, pridelkov in izdelkov, ki jih napravijo naše pridne roke. Na stojnicah **Poti poljanskih dobrot** so obiskovalci lahko okušali sir in druge mlečne izdelke (po novem ponujajo tudi jogurt) **Kmetije Pr' petelin**, suhomesnate izdelke **Kmetije Pr' Kržet**, pekovske izdelke ter suho sadje in marmelade **Kmetije Zamuda**, sadne sokove, suho sadje, žgane pijače in Adam cider (jabolčno vino z mehurčki) **Kmetije Matic**. **Kmetija Lužar** je ponujala sveže pecivo, orehove štrukeljce in ročno rezane jušne rezance, **Kmetija Lojz** kislo zelje in repo, med drugim pa tudi novost – zelenjavni čips. **Kmetija Pustotnik**, ki ima sicer v pokriti tržnici svojo redno prodajalno že 20 let, je vabila z različnimi vrstami sirov (tudi kozjimi in ovčjimi) in drugimi mlečnimi izdelki.

Tudi občinska stojnica (na kateri je bilo moč poleg zloženk in zemljevidov dobiti vse informacije o Poljanski dolini) je bila dobro obiskana, prav tako stojnica **Klekljarskega društva Deteljica**, na kateri so dekleta ponujala lično izdelane čipke, ki so krasile uporabne in darilne izdelke: svečnik, nakit, darilno sliko…

Najbolj je obiskovalce, med katerimi so prednjačili redni sobotni obiskovalci tržnice in tuji gostje, pritegnil sam program, ki smo ga večkrat ponovili. Najprej smo povabili na **poroko na Visokem**. Na kočiji, ki je bila enaka tisti, s katero se je pred mnogimi leti vvozil tudi Ivan Tavčar, in na kateri tudi sicer pred dvorec pripeljemo mlad par k poroki, sta na obred počakala ženin in nevesta (*Gregor in Mateja Trček*), pozdravil ju je **dr. Ivan Tavčar** (*Janez Pelipenko*), Cvetje v jeseni in poročno koračnico na citrah pa je odigrala *Barbara Dolenec*. Svatje (*FS Zala Žirovski vrh*) so ju posuli s cvetjem, nazdravili so in mlademu paru zaželeli vse najboljše. V svojih vlogah so bili tako prepričljivi, da je marsikdo mislil, da je poroka prava!

Ob zvokih harmonike so nato zaplesali člani **Folklorne skupine Zala iz Žirovskega vrha**. S spletom gorenjskih plesov so se predstavili v kostumih iz prve polovice 19. stoletja, ki jih je z njihovo pomočjo pred kratkim zasnovala in izdelala Andreja Stržinar.

Rapalsko mejo med Kraljevino Italijo in Kraljevino Jugoslavijo, ob kateri je prvi polovici 20. stoletja 'cvetel' kontrabant, so obiskovalcem Pogačarjevega trga odkrili člani **Turističnega društva Sovodenj** s podmladkom tamkajšnje podružnične šole. Vse zgodbe, ki so jih v skečih Predebela leva stran, Saharin v palici in Meja pokazali (in z njimi več kot očitno navdušili!), so nastale po resničnih dogodkih. Svoje je dodal še **Škofov Francelj** (*Peter Oblak*) s predstavitvijo sistema utrdb Rupnikove linije, ki so nastale ob rapalski meji na jugoslovanski strani konec 30-ih let prejšnjega stoletja.

K spoznavanju umetniške dediščine in ustvarjalne žilice Poljancev (ki so jo v svetovne vode ponesli slikarji iz rodbine **Šubic,** pa **Anton Ažbe** in še bi lahko naštevali), je vse dopoldne vabil karikaturist **Boris Oblak,** sicer tudi vodja **Kulturnega centra slikarjev Šubic v Poljanah**. Povedal je, da je med 9. in 13. uro na papir ujel okrog **25 karikatur** mimoidočih.

Povabili smo na različne prireditve, ki jih sploh poleti pri nas ne zmanjka, med drugim na etnološko **Praznik žetve** na Žirovskem vrhu. Olga Oblak je v ta namen s seboj prinesla kar nekaj rekvizitov: 'sjaunco' – košaro za žito, ki jo je kmet včasih uporabljal za sejanje žita, srp in meh, v katerem so nosili žito v mlin in iz njega moko. Še ena odmevna in zanimiva prireditev bo v avgustu, in sicer Dan oglarjev na Starem vrhu, kjer člani TD Stari vrh tudi letos pripravljajo bogat kulturno-etnografski progam.

**Na Visokem** v sodelovanju z Društvom za priznanje praženega krompirja kot samostojne jedi **6. septembra** letos organiziramo festival svetovnih razsežnosti, **Festival praženega krompirja.** Vse dopoldne je zato po trgu omamno dišalo iz ponve, v kateri so naši pražilci iz **TD Gorenja vas** prepražili kar **50 kilogramov** krompirja po lastni recepturi. Glede na vrsto, ki se je vila pred njihovo stojnico, bi ga lahko še enkrat toliko! Zmanjkalo ga je namreč krepko pred poldnevom.

Z nami je bila tudi skupina **Štedientje,** s pesmijo v našem poljanskem narečju.

Veseli smo bili vseh in vsakega posebej, ki ste nas včeraj pozdravili na Pogačarjevem trgu v Ljubljani. Glede na vsa sklenjena poznanstva, podeljene informacije in pojasnila, predvsem pa na obilo dobre volje in pozitivne energije, ki smo jo ustvarili vsi skupaj, obljubljamo, da ni bilo zadnjič. Pa tudi, da ***Poljansko dolino, deželo pod Blegošem*** prav kmalu spet predstavimo širši javnosti.

